**Redegjørelse for aktsomhetsvurderinger etter åpenhetsloven**

**for perioden 1. januar – 31. desember 2023.**

****

# Generell informasjon

* 1. **Organisering**

Marker Sparebank ble stiftet i 1851 og er en meget solid, lokal og selvstendig sparebank. Ved årsskiftet hadde banken 31 ansatte.

Bankens øverste organ er generalforsamlingen. Generalforsamlingen er sammensatt av 16 medlemmer valgt blant innskyterne og ansatte. Generalforsamlingen velger styre og revisor. Generalforsamlingens kontroll med virksomheten utøves av statsautorisert revisor. Styret er generalforsamlingens organ for å lede og utøve den strategiske og operative driften av banken. Generalforsamlingen godkjenner årsregnskapet og beslutter honorarer til bankens tillitsvalgte. Det avgis revisjonsberetning fra revisor til generalforsamlingen i forbindelse med presentasjon og godkjennelse av årsregnskapet.

Styret utarbeider og følger en årsplan for sitt arbeid. Årsplanen tidfester sentrale temaer/områder. Styret fører løpende kontroll med bankens drift og risikoeksponering gjennom månedlige ledelsesrapporter og kvartalsvis regnskaps- og risikorapportering. Styret består av 5 medlemmer (3 kvinner og 2 menn) og 3 varamedlemmer.

God risikostyring er en viktig forutsetning for at banken skal nå sine mål. Risikostyring er derfor sentralt i den daglige driften og i styrets arbeid. Rollefordelingen kan illustreres slik:



Marker Sparebank er en del av Eika Alliansen. Eika Alliansen består av alliansebankene, konsernet Eika Gruppen og selskapet Eika Boligkreditt, som er heleid av alliansebankene. Konsernet Eika Gruppen består av morselskapet Eika Gruppen AS, og datterselskapene Eika Forsikring, Eika Kredittbank, Eika Kapitalforvaltning og Aktiv Eiendomsmegling. Eika Gruppens kjernevirksomhet er å sørge for at lokalbankene har moderne og effektiv bankdrift gjennom gode og effektive produktleveranser, inkludert å forestå anskaffelser på vegne av bank. Eika Boligkreditt er alliansebankenes kredittforetak, med konsesjon til å utstede obligasjoner med fortrinnsrett (OMF). Hovedformålet er å sikre bankene tilgang til langsiktig og konkurransedyktig finansiering.

* 1. **Produkter og tjenester**

Banken leverer tjenester innenfor finansiering, sparing, betalingsformidling, forsikring og pensjon.

* 1. **Markeder banken operer i**

Hovedkontoret ligger i Ørje i Marker kommune med filialer i Aremark, Moss, Rakkestad og Rømskog. Disse områdene er bankens primære markeds- og virksomhetsområder. Marker Sparebank har også en betydelig personkundeandel som er bosatt utenfor bankens primærområde.

* 1. **Forankring av arbeid med menneskerettigheter og anstendige arbeidsforhold**

Åpenhetsloven trådte i kraft 1. juli 2022. Loven skal fremme virksomheters respekt for grunnleggende menneskerettigheter og anstendige arbeidsforhold, og sikre allmenheten tilgang til informasjon.

Banken utfører aktsomhetsvurderinger for å minimere risikoen for brudd på grunnleggende menneskerettigheter, anstendige arbeidsforhold og anerkjente prinsipper og rammeverk for klima og miljø. Dette gjelder både internt i banken og hos våre forretningspartnere.

Marker Sparebank har vedtatt retningslinjer for bærekraftig virksomhet og samfunnsansvar. Retningslinjene omhandler hvordan banken påvirker mennesker, samfunn og miljø. Det å skape verdier og være lønnsom er en del av bankens samfunnsrolle, og banken vil på denne måten bidra til vekst og utvikling i lokalsamfunnet. Retningslinjene omfatter finansielle, miljømessige, forvaltningsmessige og sosiale aspekter ved driften. Banken skal vise ansvarlighet i utøvelsen av sin virksomhet og skape langsiktige gode resultater og løsninger for kundene og samfunnet. I den forbindelse vil banken unngå å medvirke til miljøødeleggelser, korrupsjon eller brudd på grunnleggende menneske- og arbeidstakerrettigheter.

Likviditetsporteføljen til Marker Sparebank forvaltes av Eika Kapitalforvaltning AS. Eika Kapitalforvaltning AS opererer i henhold til norsk lov, men har i tillegg valgt å innrette sine investeringer etter en rekke internasjonalt anerkjente prinsipper og initiativer som omhandler bærekraft og samfunnsansvar. Bankens likviditetsportefølje er derfor forvaltet i henhold til Eika Kapitalforvaltning AS sitt gjeldende regelverk for bærekraftige investeringer, som også er i samsvar med bankens policy for markedsrisiko.

Eika Gruppen forestår flere større anskaffelser på vegne av Eika-bankene. Styret i Eika Gruppen har vedtatt policy for anskaffelser og utkontraktering samt oppdatert policy for bærekraft med krav om aktsomhetsvurdering av avtaler inngått av Eika Gruppen. Dette gjelder også for avtaler som inngås av Eika Gruppen på vegne av bankene.

* 1. **Varslingskanaler**

Bankens ansatte skal utvise en adferd som oppfattes som tillitsvekkende, ærlig og redelig og som er i

samsvar med bankens etiske retningslinjer.

I bankens retningslinjer for helse, miljø og sikkerhet er det rutiner for varsling av kritikkverdige forhold på arbeidsplassen.

Rutine for kundeklager ligger tilgjengelig på bankens hjemmeside.

Marker Sparebank etterlever kravene i personvernregelverket og har utpekt et eget personvernombud. Informasjon om personvern og kontaktinformasjon til bankens personvernombud ligger tilgjengelig på bankens hjemmeside.

# Negative konsekvenser og risiko

I den interne aktsomhetsvurderingen er risikovurderinger knyttet til sosiale forhold, etikk og ansvarlighet gjennomført. Banken har etablert retningslinjer for å ivareta risikoene og risikovurderingene for områdene er alle vurdert til lav. Retningslinjene følges opp i interne møter med ansatte og rapportering til styret.

Når det gjelder aktsomhetsvurderingene knyttet til bankens største forretningsforbindelser, er risikoen knyttet til sosiale forhold, klima og miljø vurdert. Ingen av forretningsforbindelsene er vurdert med forhøyet risiko eller identifisert med negativ påvirkning på områdene.

# Tiltak

I bankens retningslinjer for bærekraftig virksomhet og samfunnsansvar beskrives bankens handlingsregler for bærekraftig virksomhet og samfunnsansvar. Handlingsreglene omfatter klima og miljø, menneskerettigheter, økonomisk kriminalitet, eierskap og investeringsstrategi, lokalt engasjement, kunder, kredittgivning, diskriminering, innkjøp og medarbeidere.

Dersom banken oppdager at kunder, leverandører og selskaper banken har investert i, ikke handler i tråd med bankens forventninger i forhold til bærekraft, miljø og samfunnsansvar, vil banken opprette dialog med selskapet for om mulig å få til en endret praksis. Hvis selskapet fortsetter å bryte bankens krav, vil det kunne medføre at det startes en prosess mot en avvikling av kundeforholdet eller salg av eierposisjonen i selskapet.

**Har du spørsmål om våre aktsomhetsvurderinger, eller hvordan vi håndterer faktiske og potensielle negative konsekvenser på omverden? Kontakt oss på** **epost@marker-sparebank.no****.**

For styret i Marker Sparebank

Ørje, 11. juni 2024







……………………………….. ……………………………….. ………………………………..

Bjørg Dalane Helene Rødseth Jan Erik Hermanseter

Styrets leder Styrets nestleder Styremedlem







……………………………….. ……………………………….. ………………………………..

Jørn A. Ødegård Solveig Reiten Rune Iversen

Styremedlem Ansattes styremedlem Adm. banksjef